Kínverjar ætla að útvega Afgönum mat, fatnað og lyf að andvirði þrjátíu og einnar milljónar bandaríkjadala. Kína er eitt fárra ríkja sem enn er með sendiráð í Afganistan.
Utanríkisráðherra Kína, Wang Ji, sagði á blaðamannafundi í morgun að Bandaríkjunum og bandamönnum þeirra bæri meiri skylda en nokkrum öðrum að veita afgönsku þjóðinni efnahagsaðstoð. Þeim bæri að axla ábyrgð, hjálpa til við að tryggja stöðugleika og virða fullveldi og sjálfstæði landsins, var haft eftir utanríkisráðherranum.
Kínverjar ætla að nýta tækifærið nú þegar Vesturveldin eru farin frá Afganistan. Áður en talibanar náðu völdum í landinu höfðu fulltrúar þeirra fundað með Wang Ji í norður Kína í síðasta mánuði. Framundan er vetur í Afganistan og mannúðarsamtök hafa varað við að hann gæti leikið landsmenn grátt. Kínverjar ætla að útvega Afgönum þrjár milljónir skammta af bóluefni fyrir COVID 19. Þá hyggjast Kínverjar senda fatnað og matvæli en aðstoðin er sögð að verðmæti þrjátíu og einnar milljónar bandaríkjadala.